টরনিলো টেন্ট সিটি

টরনিলো টেন্ট সিটি ছিল টেক্সাসের টরনিলোতে অবস্থিত শিশুদের জন্য একটি অস্থায়ী অভিবাসী আটক কেন্দ্র, যা স্বাস্থ্য ও মানবসেবা বিভাগের শরণার্থী পুনর্বাসন কার্যালয়ের হয়ে বিসিএফএস দ্বারা পরিচালিত হত। এটিকে "জরুরি আগমন যত্ন কেন্দ্র" হিসেবে অভিহিত করে এর নাম দেওয়া হয় টরনিলো ইনফ্লাক্স ফ্যাসিলিটি। ২০১৮ সালের জুন মাসে যখন এটি নির্মিত হয়েছিল, এক মাসের চুক্তিতে এর ধারণক্ষমতা ছিল ৪০০ নাবালক অভিবাসী। পরে এর ধারণক্ষমতা বাড়িয়ে ৪,০০০ নাবালক করা হয়। ২০১৯ সালের জানুয়ারিতে এটি বন্ধ হওয়ার আগে পর্যন্ত এই কেন্দ্রে প্রায় ২,৮০০ কিশোর-কিশোরীকে আটক রাখা হয়েছিল। এর ফলে এটি ওআরআর-এর সঙ্গীহীন বিদেশি শিশু কর্মসূচির অন্যতম বৃহত্তম কেন্দ্রে পরিণত হয়েছিল। ২০১৯ সালের ১১ই জানুয়ারির মধ্যে সমস্ত অভিবাসী শিশুকে কেন্দ্রটি থেকে সরিয়ে নেওয়া হয়। এটি চালু থাকার সাত মাসের মধ্যে প্রায় ৬,২০০ নাবালক এই কেন্দ্রটিতে ছিল। এর আগে ২০১৬ সালে কয়েক মাসের জন্য এই এলাকাটি অভিবাসী পরিবার এবং সঙ্গীহীন নাবালকদের প্রক্রিয়াকরণের জন্য ব্যবহৃত হয়েছিল।


বিবরণ

এনবিসি নিউজের মতে, টেক্সাসের টর্নিলোতে তাঁবুর শহরটি "অভিবাসী শিশুদের অতিরিক্ত ভিড়কে আশ্রয় দেওয়ার জন্য তৈরি করা হয়েছিল, যাদের মধ্যে অনেকে তাদের পিতামাতার কাছ থেকে আলাদা হয়ে গেছিল।" এটি পরিচালনা করত মার্কিন যুক্তরাষ্ট্রের স্বাস্থ্য ও মানবসেবা বিভাগের একটি শাখা, অ্যাডমিনিস্ট্রেশন ফর চিলড্রেন অ্যান্ড ফ্যামিলিস। তাঁবুর শহরটি একটি অস্থায়ী আশ্রয়কেন্দ্র হিসেবে তৈরি করা হয়েছিল এবং এটিই ছিল প্রথম আশ্রয়কেন্দ্র যা ট্রাম্পের মার্কিন যুক্তরাষ্ট্রে অবৈধভাবে প্রবেশকারী পরিবারগুলোর জন্য "জিরো টলারেন্স নীতি"-এর অধীনে পরিবার থেকে বিচ্ছিন্ন হওয়া শিশুদের আশ্রয় দেওয়ার জন্য নির্মিত হয়েছিল। মার্কিন প্রতিনিধি উইল হার্ড বলেছিলেন যে "তাকে বলা হয়েছিল যে সুবিধাটিতে শুধুমাত্র কিশোর ছেলেরাই রয়েছে -- এবং তারা এমন শিশু যারা একা একা দেশে প্রবেশ করেছিল।" তবে, মার্কিন প্রতিনিধি বেটো ও'রোর্ক বলেছিলেন যে পরিবার থেকে বিচ্ছিন্ন হওয়া শিশুদেরও তাঁবুর শহরে রাখা হয়েছিল। তাঁবুর শহরে আশ্রয়প্রাপ্ত নাবালকদের তাদের পরিবার থেকে বিচ্ছিন্ন করা হয়েছিল নাকি প্রাপ্তবয়স্কদের উপস্থিতি ছাড়াই তাদের আটক করা হয়েছিল, এ ব্যাপারটি স্পষ্ট নয়।

আশ্রয়কেন্দ্রটি টেক্সাস এবং মেক্সিকো সীমান্তে টর্নিলো ল্যান্ড পোর্ট অফ এন্ট্রির কাছে অবস্থিত ছিল। এটি প্রাথমিকভাবে ৩৬০ জন শিশুকে আশ্রয় দেওয়ার জন্য তৈরী করা হয়েছিল, এবং পরবর্তীকালে এটির সম্প্রসারণের পরিকল্পনাও ছিল। ফেডারেল সরকার আশ্রয়কেন্দ্রটির অবস্থান নিশ্চিত করার ২৪ ঘণ্টার মধ্যেই পুরো এটি তৈরি করা হয়েছিল। এটির অবস্থান ১৪ জুন, ২০১৮ তারিখে নিশ্চিত করা হয়েছিল এবং পরের দিনের মধ্যেই ১০০ জন শিশু সেখানে এসে পৌঁছেছিল। আশ্রয়কেন্দ্রটির ৪,০০০ শিশুকে ধারণ করার ক্ষমতা ছিল। রয়টার্স কর্তৃক আকাশ থেকে তোলা ছবি অনুসারে, ১৮ জুন থেকে ১৯ জুনের মধ্যে আশ্রয়কেন্দ্রটির আকার দ্বিগুণ করা হয়েছিল।

ডিএইচএস-এর একজন মুখপাত্রের মতে, শিশুদের থাকার তাঁবুগুলোতে শীতাতপ নিয়ন্ত্রণের ব্যবস্থা ছিল। প্রতিটি তাঁবুতে একবারে ২০ জন শিশু এবং ২ জন প্রাপ্তবয়স্ক থাকতে পারত।  তাঁবুগুলোতে বাঙ্ক বিছানা ছিল। তাঁবুগুলোর চারপাশের এলাকায় কোনো ছায়ার ব্যবস্থা ছিল না। এখানে স্নানাগার, শৌচাগার, চিকিৎসা সুবিধা, সভাস্থল এবং দমকলও ছিল। এটি কাঁটাতার দিয়ে ঘেরা ও চেইন সংযোগ বেড়া দিয়ে সুরক্ষিত ছিল। প্রতি দশজন শিশু বা নাবালকের জন্য একজন প্রাপ্তবয়স্ক তত্ত্বাবধায়ক ছিলেন এবং নাবালকরা দিনে তিন বেলা খাবার ও নাস্তা পেত। ডিএইচএস-এর হিসাব অনুযায়ী, এখানে একজন অভিবাসী শিশুকে এক রাত আশ্রয় দেওয়ার জন্য ৭৭৫ ডলার করে খরচ হয়।

২০১৮ সালের ২১শে জুন, ইউ.এস. কনফারেন্স অফ মেয়রস-এর মেয়র এবং মার্কিন যুক্তরাষ্ট্রের বিভিন্ন প্রান্তের রাজনীতিবিদদের এখানে প্রবেশ করতে বাধা দেওয়া হয়। তবে হার্ড ১৫ই জুন এটি ঘুরে দেখার সুযোগ পেয়েছিলেন।

কার্যক্রম

কার্যক্রম পরিচালনার দায়িত্ব সান আন্তোনিওর একটি ধর্মীয় অলাভজনক সংস্থা বিসিএফএস হেলথ অ্যান্ড হিউম্যান সার্ভিসেসকে দেওয়া হয়েছিল। প্রতি রাতে প্রতিটি নাবালকের জন্য খরচ ৭৫০ থেকে ১,২০০ ডলারের মধ্যে অনুমান করা হয়েছিল। নভেম্বর ২০১৮ পর্যন্ত, ২,১০০ জন কর্মী এফবিআই-এর আঙুলের ছাপের মাধ্যমে পটভূমি যাচাই পরীক্ষায় উত্তীর্ণ হননি, যা এইচএইচএস-এর শরণার্থী পুনর্বাসন কার্যালয়ের তৎকালীন পরিচালক স্কট লয়েড মকুব করে দিয়েছিলেন।

ওবামা প্রশাসনের সময় থেকে বিসিএফএস একাধিক রাজ্যে সঙ্গীহীন অভিবাসী নাবালকদের জন্য সুবিধা কেন্দ্র পরিচালনা করে আসছে।

সমালোচনা

টেক্সাস রাজ্যের সিনেটর হোসে আর. রদ্রিগেজ আশ্রয়কেন্দ্রগুলিতে শিশুদের রাখাটাকে "সম্পূর্ণ অমানবিক এবং জঘন্য" বলে অভিহিত করেছেন। এলাকাটিতে তখন ১০০ থেকে ১০৫ ডিগ্রি ফারেনহাইট তাপমাত্রা ছিল। টেক্সাস রাজ্যের প্রতিনিধি সিজার ব্লাঙ্কো বলেছেন যে অভিবাসী শিশুদের তাঁবুতে রাখাটা "অমানবিক এবং এটি অভিবাসীদের স্বাগত জানানোর ক্ষেত্রে টেক্সাসের ঐতিহ্যকে কলঙ্কিত করে।"

মার্কিন প্রতিনিধি বেটো ও'রুরকে ১৭ জুন, ২০১৮ তারিখে শত শত মানুষকে নিয়ে এই স্থানে একটি প্রতিবাদ মিছিলের নেতৃত্ব দেন।

মার্কিন প্রতিনিধি রোজা ডেলরো (কানেকটিকাটের) এবং লুসিল রয়বাল-অ্যালার্ড (ক্যালিফোর্নিয়ার) ৩ ডিসেম্বর, ২০১৮ তারিখে এইচএইচএস সচিব অ্যালেক্স আজারকে লেখা একটি চিঠিতে শিবিরটি বন্ধ করার আহ্বান জানান। চিঠিতে তারা বলেন, "প্রশাসন ফেডারেল জমিতে অবস্থিত এই সুবিধা কেন্দ্রটি ব্যবহার করছে এবং রাজ্য শিশু কল্যাণ কর্তৃপক্ষ এর নিয়ন্ত্রণ করছে না, যাতে শিশুদের যত্নের জন্য প্রয়োজনীয় শর্ত ও মান এড়িয়ে যাওয়া যায়।"Rosa De Lauro and Lucille Roybal-Allard, Letter to Alex Azar, December 3, 2018.

বন্ধের ঘোষণা

বিসিএফএস-এর প্রেসিডেন্ট কেভিন ডিনিনের মতে, ঠিকাদার প্রতিষ্ঠানটি কার্যক্রম সম্প্রসারণ চালিয়ে যেতে অস্বীকৃতি জানানোর পরেই শিবিরটি বন্ধ করার প্রক্রিয়া শুরু হয়। অস্বীকৃতি জানানোর পরের দিন, স্বাস্থ্য ও মানবসেবা বিভাগ ঘোষণা করে যে পৃষ্ঠপোষক পরিবারগুলির জন্য কঠোর পটভূমি যাচাইয়ের শর্তটি প্রত্যাহার করা হবে, যা পৃষ্ঠপোষকতার মাধ্যমে শিশুদের স্থানান্তরের হারকে ত্বরান্বিত করবে। ২০১৯ সালের ১১ই জানুয়ারি ঘোষণা করা হয় যে আটক থাকা সকল শিশুকে হয় পৃষ্ঠপোষকতা দেওয়া হয়েছে অথবা অন্য আশ্রয়কেন্দ্রে স্থানান্তর করা হয়েছে।

তথ্যসূত্র

বিষয়শ্রেণী:টর্নিলো, টেক্সাস
বিষয়শ্রেণী:এল পাসো কাউন্টি, টেক্সাস